Propunere de REGULAMENT AL PARLAMENTULUI EUROPEAN ŞI AL CONSILIULUI de stabilire a regimului comercial aplicabil anumitor mărfuri rezultate din transformarea produselor agricole /* COM/2013/0106 final - 2013/0063 (COD) */





CUPRINS EXPUNERE DE MOTIVE.......................................................................................................... 4 1........... CONTEXTUL PROPUNERII....................................................................................... 4 2........... REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI............................................................................................................ 10 3........... ELEMENTELE JURIDICE ALE PROPUNERII......................................................... 11 4........... IMPLICAȚIILE BUGETARE..................................................................................... 12 5........... INFORMAȚII SUPLIMENTARE.............................................................................. 12 Regulament al Parlamentului European și al Consiliului de stabilire a regimului comercial aplicabil anumitor mărfuri rezultate din transformarea produselor agricole...................................... 13 CAPITOLUL I OBIECT, DOMENIU DE APLICARE ȘI DEFINIȚII..................................... 23 CAPITOLUL II Importuri de produse agricole prelucrate............................ 24 Secțiunea I Dispoziții comune pentru importuri................................................................... 24 Subsecțiunea I Taxe de import pentru produsele agricole prelucrate........................................... 24 Subsecțiunea II Importul de ovalbumină și de lactalbumină........................................................ 25 Secțiunea II Schimburi comerciale preferențiale.................................................................. 28 Subsecțiunea I Reducerea taxelor de import.............................................................................. 28 Subsecțiunea II Contingente tarifare........................................................................................... 30 SECȚIUNEA III Măsuri de salvgardare..................................................................................... 32 SECȚIUNEA IV Perfecționarea activă..................................................................................... 33 CAPITOLUL III EXPORTURI.................................................................................................. 35 Secțiunea I Restituiri la export.............................................................................................. 36 SECȚIUNEA II Certificate de restituire...................................................................................... 39 Secțiunea III Alte măsuri referitoare la activitățile de export...................................................... 42 CAPITOLUL IV MĂSURI CARE SE APLICĂ ATÂT IMPORTURILOR CÂT ȘI EXPORTURILOR 42 CAPITOLUL V DELEGAȚIA DE COMPETENȚE ȘI PROCEDURA DE COMITET........... 45 CAPITOLUL VI DISPOZIȚII FINALE.................................................................................... 47 ANEXA I................................................................................................................................... 48 ANEXA II................................................................................................................................. 58 ANEXA III................................................................................................................................ 74 ANEXA IV................................................................................................................................ 76 ANEXA V................................................................................................................................. 78 ANEXA VI................................................................................................................................ 79 EXPUNERE DE MOTIVE 1. CONTEXTUL PROPUNERII (1) Motivele și obiectivele propunerii A. Scopul propunerii de regulament (UE) al Consiliului și a Parlamentului European care să înlocuiască regimul comercial pentru produsele agricole transformate/mărfurile neincluse în anexa I, stabilit în prezent în Regulamentul (CE) nr. 1216/2009 al Consiliului din 30 noiembrie 2009 de stabilire a regimului comercial aplicabil anumitor mărfuri rezultate din transformarea produselor agricole[1] este: · de a o alinia cu obligația legală de diferențiere între competențele delegate și competențele de executare ale Comisiei, introduse prin articolele 290 și 291 din Tratatul privind funcționarea Uniunii Europene (TFUE). · de a o alinia cu Regulamentul nr. …/… [COM (2010) 799 final] al Parlamentului European și al Consiliului de instituire a unei organizări comune a piețelor agricole și privind dispoziții specifice referitoare la anumite produse agricole[2]. Prezentul regulament reprezintă propunerea de organizare comună unică a pieței pentru produse agricole (OCP unică), după alinierea acesteia la cerințele juridice din Tratatul de la Lisabona privind competențele delegate și de executare ale Comisiei). · de a o alinia cu Regulamentul nr. …/… [COM (2011) 626 final] al Parlamentului European și al Consiliului de instituire a unei organizări comune a piețelor agricole și privind dispoziții specifice referitoare la anumite produse agricole[3]. Prezentul regulament reprezintă propunerea de organizarea comună unică a pieței pentru produse agricole (OCP unică), după adaptarea sa la politica agricolă comună (PAC) în perspectiva anului 2020 și a cadrului financiar multianual (CFM) pentru perioada 2014-2020. · de a o alinia cu Regulamentul [COM(2011) 629 final] al Consiliului de stabilire a măsurilor pentru determinarea anumitor ajutoare și restituiri legate de organizarea comună a piețelor produselor agricole. · de a actualiza anexele la actualul Regulament (CE) nr. 1216/2009 și de a integra anexele I și II la Regulamentul de punere în aplicare (CE) nr. 578/2010 în actul de bază, ținând seama de faptul că Regulamentul (UE) nr. …/… [COM (2011) 626 final] nu prevede o anexă care să înlocuiască anexa XX la Regulamentul (UE) nr. 1234/2007. · de a alinia regimul comun de comercializare a ovalbuminei și lactalbuminei, stabilit în mod concret în Regulamentul (CE) nr. 614/2009 al Consiliului din 7 iulie 2009 privind regimul comun de comercializare a ovalbuminei și lactalbuminei[4], la Tratatul de la Lisabona și la distincția efectuată în cadrul acestuia între competențele delegate și competențele de executare ale Comisiei. Din motive de raționalizare, armonizare și simplificare, regimul comun de comercializare a produselor agricole prelucrate cu ovalbumină și lactalbumină care nu sunt incluse în anexa I la tratat și care nu intră în cadrul organizării comune unice a piețelor pentru produsele agricole – este propus spre a fi integrat în regimul comercial aplicabil anumitor mărfuri rezultate din transformarea produselor agricole prevăzut efectiv în Regulamentul (CE) nr. 1216/2009. · de a simplifica și actualiza textul juridic actual care, deși codificat în 2009, este în vigoare din 1993, fără modificări majore, de a îmbunătăți lizibilitatea și inteligibilitatea acestuia și de a oferi un temei juridic mai clar și mai solid pentru normele de punere în aplicare. Din motive de claritate și simplificare, suprapunerile cu alte texte legislative, cum ar fi Regulamentul (CEE) nr. 2913/1992 al Consiliului din 12 octombrie 1992 de instituire a Codului Vamal Comunitar[5], Regulamentul (CEE) nr. 2658/87 din 23 iulie 1987 privind Nomenclatura tarifară și statistică și Tariful Vamal Comun[6] și Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP)[7] au fost eliminate. · de a crea un cadru juridic solid pentru gestionarea taxelor și a contingentelor de import reduse, astfel cum este prevăzut în cadrul acordurilor de liber schimb (ALS) și pentru gestionarea regimului de restituiri la export și de a adapta textul la practicile actuale din cadrul acordurilor de liber schimb și al restituirilor la export. B. Alinierea OCP unică la Tratatul de la Lisabona vizează următorul punct: · organizarea comună a piețelor agricole și regimul de comercializare a produselor agricole transformate conțin dispoziții similare privind regimul de import sau export pentru produsele agricole și, respectiv, produsele agricole transformate (cum ar fi, de exemplu: taxe de import reduse, taxe de import suplimentare, contingente de import, restituiri la export, licențe de export/certificate de restituire la export, etc…). De asemenea, acestea conferă Comisiei competența de executare în privința competențelor similare. Prin urmare, ar trebui să existe un paralelism în modalitatea de adaptare la Tratatul de la Lisabona a ambelor regulamente. C. Adaptarea la opțiunile adoptate pentru OCP unică după 2013, în comparație cu actualele texte juridice [Regulamentul (CE) nr. 1234/2007 și Regulamentul (CE) nr. 1216/2009] se referă la următoarele: · Anexa XX la Regulamentul (CE) nr. 1234/2007 al Consiliului și anexa XVII la Regulamentul (CE) nr. …/…, COM (2010) 799 final prezintă o listă de mărfuri prelucrate care sunt eligibile pentru acordarea de restituiri la export pentru exportul anumitor produse agricole utilizate pentru fabricarea lor. Regulamentul (UE) nr. …/… [COM (2011) 626 final] prevede, la articolul 133 alineatul (1) litera (b), că restituirile la export pot fi acordate pentru anumite produse agricole care urmează a fi exportate sub formă de mărfuri prelucrate în conformitate cu Regulamentul (CE) nr. 1216/2009. Prin urmare, această propunere stabilește, în anexa II, lista mărfurilor care nu intră sub incidența anexei I, care sunt eligibile pentru restituiri la export. D. În vederea menținerii acestui status-quo, propunerea conține următoarele anexe: (1) Anexa I este lista cu produse agricole transformate și înlocuiește actuala anexă II la Regulamentul (CE) nr. 1216/2009; (2) Anexa II este lista cu mărfuri neincluse în anexa I și înlocuiește actuala anexă II la Regulamentul (CE) nr. 578/2010 din 29 iunie 2010 privind punerea în aplicare a Regulamentul (CE) nr. 1216/2009 al Consiliului în ceea ce privește regimul de acordare a restituirilor la export pentru anumite produse agricole exportate sub formă de mărfuri care nu sunt incluse în anexa I la tratat, precum și criteriile de stabilire a valorii acestor restituiri[8] și înlocuiește, de asemenea, actuala anexă XX la Regulamentul (CE) nr. 1234/2007; (3) Anexa III este lista cu produse de bază utilizate pentru fabricarea mărfurilor care nu figurează în anexa I și înlocuiește actuala anexă I la Regulamentul (CE) nr. 578/2010; (4) Anexa IV este lista cu produse agricole transformate cărora le pot fi aplicate taxe de import suplimentare și înlocuiește actuala anexă III la Regulamentul (CE) nr. 1216/2009; (5) Anexa V este lista cu produse agricole utilizate pentru fabricarea produselor agricole prelucrate și înlocuiește actuala anexă I la Regulamentul (CE) nr. 1216/2009. E. În consecință, este necesar să se abroge Regulamentele (CE) nr. 1216/2009 și (CE) nr. 614/2009. (2) Contextul general A. Competențe delegate și competențe de executare Articolele 290 și 291 din Tratatul privind funcționarea Uniunii Europene (TFUE) stabilesc o distincție clară între, pe de o parte, competențele delegate conferite Comisiei pentru a adopta acte fără caracter legislativ și, pe de altă parte, competențele conferite Comisiei pentru a adopta acte de punere în aplicare: · articolul 290 din TFUE permite legislatorului să delege Comisiei competența de a adopta acte fără caracter legislativ și cu domeniu de aplicare general care completează sau modifică anumite elemente neesențiale ale unui act legislativ. Actele juridice adoptate de Comisie în temeiul acestui articol sunt, potrivit terminologiei utilizate în tratat, „acte delegate” [articolul 290 alineatul (3)]. · Articolul 291 din TFUE impune statelor membre să ia toate măsurile de drept intern necesare pentru a pune în aplicare actele obligatorii din punct de vedere juridic ale Uniunii. În cazul în care sunt necesare condiții unitare de punere în aplicare a actelor respective, aceste acte pot conferi Comisiei competențe de executare. Actele juridice adoptate de Comisie în temeiul acestui articol sunt, potrivit terminologiei utilizate în tratat, „acte de punere în aplicare” [articolul 291 alineatul (4)]. Alinierea propusă la noile cerințe care decurg din articolele 290 și 291 din TFUE are la bază o calificare minuțioasă a competențelor actuale ale Comisiei în temeiul Regulamentelor (CE) nr. 1216/2009 și 614/2009 pentru a ține seama ca și competențe „delegate” sau competențe „de executare”, calificare ce a fost efectuată în contextul măsurilor de punere în aplicare adoptate de Comisie pe baza competențelor sale actuale. În urma acestui exercițiu, a fost pregătit un proiect de propunere. Acest proiect conferă legislatorului competența de a defini principalele caracteristici ale regimului comercial aplicabil produselor agricole transformate/mărfurilor neincluse în anexa I. Orientările generale pentru acest regim și principiile generale care stau la baza acestuia sunt stabilite de legislator. De exemplu, principiile generale pentru reducerea părții agricole din taxele de import, pentru gestionarea contingentelor de import sau pentru acordarea de restituiri la export sunt fixate de legislator. În mod similar, legislatorul stabilește principiul instituirii unui sistem de certificate de restituire, elementele fundamentale ale normelor pentru fixarea ratelor restituirilor la export și schimbul de informații. În temeiul articolului 290 din TFUE, legislatorul acordă Comisiei competența de a completa sau de a modifica anumite elemente neesențiale ale unui act legislativ. Prin urmare, un act delegat al Comisiei poate determina elementele suplimentare necesare pentru funcționarea corespunzătoare a regimului comercial stabilit de legislator. De exemplu, Comisia adoptă acte delegate pentru a stabili drepturile (pentru a obține restituirile la exportul de mărfuri neincluse în anexa I) și obligațiile (de a solicita restituirile la exportul de mărfuri neincluse în anexa I) care decurg din eliberarea unui certificat de restituire și, în cazul în care este necesar, în funcție de situația economică, de a preciza cazurile în care nu este necesară o garanție pentru emiterea de certificate. Comisiei i se va acorda, de asemenea, competența de a adapta anexele propunerii de regulamentul la acordurile internaționale încheiate sau aplicate în mod provizoriu, în conformitate cu articolul 218 din TFUE. În mod similar, legislatorul deleagă Comisiei competența de a adopta norme corespunzătoare în scopul de a asigura punerea în aplicare a regimurilor comerciale preferențiale ale Uniunii și a angajamentelor internaționale și de a evita denaturarea schimburilor comerciale. Conform articolului 291 din TFUE, statele membre sunt responsabile pentru aplicarea regimului stabilit de legislator. Cu toate acestea, este necesar să se asigure o punere în aplicare uniformă a regimului în statele membre. Prin urmare, legislatorul conferă Comisiei competențe de execuție în conformitate cu articolul 291 alineatul (2) din TFUE în ceea ce privește condițiile uniforme pentru punerea în aplicare a regimurilor comerciale și a unui cadru general de măsuri și proceduri care trebuie instituite de statele membre. Respectivele competențe ar trebui să fie exercitate în conformitate cu Regulamentul (CE) nr. 182/2011 al Parlamentului European si al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie[9]. Procedura de examinare trebuie folosită pentru adoptarea actelor de punere în aplicare a prezentului regulament, dat fiind faptul că actele respective se referă la PAC conform dispozițiilor de la articolul 2 alineatul (2) litera (b) punctul (ii) din Regulamentul (UE) nr. 182/2011. Pentru a asigura eficiența și buna funcționare a regimului comercial, Comisia ar trebui să fie, de asemenea, împuternicită să efectueze anumite sarcini administrative sau de gestionare în ceea ce privește: stabilirea prețurilor reprezentative și a volumelor de declanșare în scopul aplicării taxelor de import și stabilirea nivelului taxei de import suplimentare, limitarea, respingerea sau suspendarea eliberării licențelor de import pentru ovalbumină și lactalbumină, astfel încât cantitățile disponibile din contingentul tarifar să nu fie depășite, iar cantitățile neutilizate din contingentul tarifar să fie realocate, asigurând gestionarea prelucrării pentru a garanta faptul că, fără examinarea prealabilă a condițiilor economice, cantitățile disponibile în cadrul regimului de perfecționare activă nu sunt depășite și măsurile tehnice de ajustare a sistemului de certificate de restituire pentru menținerea cheltuielilor în limitele bugetului disponibil B. Competențe ale Consiliului în temeiul articolului 43 alineatul (3) din TFUE Articolul 43 alineatul (3) din TFUE prevede următoarele: „Consiliul, la propunerea Comisiei, adoptă măsurile privind stabilirea prețurilor, a taxelor, a ajutoarelor și a contingentelor”. Această dispoziție constituie o excepție de la articolul 43 alineatul (2) din TFUE, care prevede utilizarea procedurii legislative ordinare „pentru a stabili organizarea piețelor agricole, precum și celelalte dispoziții necesare pentru îndeplinirea obiectivelor politicii agricole comune”. De asemenea, aceasta constituie o excepție de la articolul 207 alineatul (2) din TFUE, care impune, de asemenea, utilizarea procedurii legislative ordinare pentru „adoptarea măsurilor care definesc cadrul în care este pusă în aplicare politica comercială comună ”. Prin urmare, în mod excepțional, articolul 43 alineatul (3) din TFUE trebuie interpretat în mod restrictiv, astfel încât legislatorul să își poată exercita prerogativele legislative în temeiul articolului 43 alineatul (2) și al articolului 207 alineatul (2) din TFUE. Aceste prerogative includ dreptul legislatorului de a reglementa elementele fundamentale ale politicii agricole comune și ale politicii comerciale comune și de a adopta deciziile politice care modelează și determină structura acestora și de a determina instrumentele și consecințele lor. În acest context, procedura specifică stabilită la articolul 43 alineatul (3) din TFUE ar trebui să se aplice numai în cazul în care un aspect menționat în dispoziția în cauză nu face parte din deciziile politice fundamentale rezervate legislatorului în temeiul articolului 43 alineatul (2) și al articolului 207 alineatul (2) din TFUE. Așadar, atunci când un astfel de aspect este legat indisolubil de substanța politică a deciziilor care trebuie adoptate de legislator, articolul 43 alineatul (3) din TFUE nu ar trebui să se aplice. În consecință, propunerea se bazează pe următoarele principii: – parametrii structurali și elementele fundamentale ale politicii agricole comune și ale politicii comerciale comune pot fi stabiliți doar de legislator. De exemplu, regimul de restituiri la export pentru mărfurile neincluse în anexa I, instituit prin Regulamentul (CE) nr. 1216/2009 și toate elementele sale (certificate de restituire, rezerva pentru micii exportatori) ar trebui să rămână la nivelul legislatorului, întrucât aceste elemente sunt legate în mod indisolubil de definiția conținutului regimului stabilit de legislator și de limitele acestui regim. – măsurile privind stabilirea prețurilor, a taxelor, a ajutoarelor și a contingentelor menționate la articolul 43 alineatul (3) și care nu intră în domeniul de aplicare al articolului 43 alineatul (2) din TFUE sunt adoptate de Consiliu. De exemplu, principiile generale pentru fixarea ratelor restituirilor la export ar trebui să fie stabilite de Consiliu în conformitate cu articolul 43 alineatul (3) din TFUE. în acest context, se propune ca măsurile privind stabilirea ratelor restituirilor, menționate la articolul 43 alineatul (3), care nu intră în domeniul de aplicare al articolului 43 alineatul (2) din TFUE, să fie adoptate de Consiliu. Articolul 43 alineatul (3) din TFUE reprezintă o bază autonomă pentru adoptarea actelor legislative de către Consiliu. Pentru fixarea ratelor de restituire se aplică articolul 43 alineatul (3) din TFUE și din motive de claritate, Comisia a adoptat o propunere separată pentru un regulament al Consiliului privind stabilirea restituirilor care se referă în mod explicit la această dispoziție. Comisia a prezentat în timp util Consiliului [COM (2011) 629 final] această propunere[10], care este comună cu cea necesară în contextul adaptării Regulamentului (CE) nr. 1234/2007 al Consiliului privind OCP unică la Tratatul de la Lisabona. C. Politica agricolă comună după 2013 Propunerea de regulament (UE) al Consiliului și al Parlamentului nr. …/… [COM (2011) 626 final] are ca obiectiv adaptarea OCP unică la politica agricolă comună după 2013 și la cadrul financiar multianual 2014-2020. Ea face, în prezent, obiectul unor discuții lungi și intense la nivelul Consiliului și al Parlamentului. Propunerea de regulament al Parlamentului European și al Consiliului se bazează pe o examinare atentă a noii propuneri de OCP după 2013 și a adaptărilor necesare ale regimului juridic actual privind regimul comercial pentru produsele agricole transformate/mărfurile neincluse în anexa I pentru menținerea status-quo – ului. În consecință, lista conținând mărfurile neincluse în anexa I eligibile pentru restituiri la export [anexa XX la Regulamentul (CE) nr. 1234/2007, anexa XVII la COM (2010) 799 final] este transferată de la OCP unică la Regulamentul de stabilire a regimului comercial aplicabil anumitor mărfuri rezultate din transformarea produselor agricole. (3) Coerența cu alte politici și obiective ale Uniunii Propunerea este conformă cu politica agricolă comună și cu politica comercială comună. Propunerea este conformă cu propunerea de a adapta Regulamentul unic OCP (CE) la Tratatul de la Lisabona [COM (2010) 799 final]. Propunerea este conformă cu politica agricolă comună (PAC) după 2013 și în special cu propunerea de a adapta Regulamentul unic OCP (CE) nr. …/… [COM (2010) 799 final] la PAC după 2013 [COM (2011) 626 final]. Din motive de coerență și pentru a evita o lacună juridică, prezenta propunere trebuie să fie adaptată la rezultatul discuțiilor din Consiliu și Parlament cu privire la propuneri [COM (2010) 799 final] și [COM (2011) 626 final]. Propunerea este, de asemenea, conformă cu legislația vamală a Uniunii și, în special, cu Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar și cu Regulamentul (CEE) nr. 2658/87 din 23 iulie 1987 privind Nomenclatura tarifară și statistică și Tariful vamal comun. Ultimele două regulamente vor fi, de asemenea, armonizate cu Tratatul de la Lisabona. Prin urmare, odată cu adoptarea unui text final al acestora, prezenta propunere ar putea avea nevoie să fie ajustată în consecință. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI (1) Consultarea părților interesate Statele membre au fost informate și implicate prin intermediul unui grup de experți. (2) Obținerea și utilizarea expertizei Având în vedere că propunerea de aliniere a Regulamentului (CE) nr. 1216/2009 al Consiliului la Tratatul de la Lisabona constituie o problemă interinstituțională relevantă pentru toate regulamentele Consiliului, nu a fost necesară consultarea părților interesate și nici obținerea expertizei externe. Același lucru este valabil pentru adaptarea la PAC după 2013 și la noul CFM 2014-2020 care este o consecință pur tehnică a adoptării noului Regulament (CE) nr. …/… [COM (2011) 626 final] privind OCP unică. (3) Evaluarea impactului Nu este necesară o evaluare a impactului, deoarece propunerea de aliniere a Regulamentului (CE) nr. 1216/2009 al Consiliului la Tratatul de la Lisabona reprezintă o chestiune de natură interinstituțională relevantă pentru toate regulamentele Consiliului și alinierea la noul regulament privind OCP unică este o consecință a noii PAC după 2013 și a noului CFM 2014-2020. 3. ELEMENTELE JURIDICE ALE PROPUNERII (1) Rezumatul acțiunii propuse 1. Identificarea în Regulamentul (CE) nr. 1216/2009 a competențelor delegate și de executare ale Comisiei și stabilirea procedurii corespunzătoare pentru adoptarea acestor acte și aceasta în paralel cu alinierea OCP unice la Tratatul de la Lisabona [COM (2010) 799 final]. 2. Adaptarea Regulamentului (CE) nr. 1216/2009 la noul regulament privind OCP unică [COM (2011) 626 final] în contextul PAC după 2013 și al noului CFM 2014-2020. 3. Integrarea regimului comun de comercializare a ovalbuminei și lactalbuminei [Regulamentul (CE) nr. 614/2009] în regimul comerțului cu produse agricole prelucrate [Regulamentul (CE) nr. 1216/2009]. (2) Temeiul juridic Articolul 43 alineatul (2) și articolul 207 alineatul (2) din Tratatul privind funcționarea Uniunii Europene. (3) Principiul subsidiarității Politica comercială este o competență exclusivă a Uniunii –, prin urmare, numai Uniunea, și nu statele membre în mod individual, poate elabora legi privind aspectele comerciale. Politica agricolă este o competență partajată între Uniunea Europeană și statele membre. Acest lucru înseamnă că statele membre își mențin competența atâta vreme cât Uniunea nu legiferează în acest domeniu. Prezenta propunere se limitează la adaptarea Regulamentelor (CE) nr. 1216/2009 și (CE) nr. 614/2009 la noile cerințe introduse de Tratatul de la Lisabona, pe de o parte, și la politica agricolă comună după 2013, pe de altă parte, astfel încât abordarea existentă a Uniunii nu este afectată. (4) Principiul proporționalității Propunerea respectă principiul proporționalității în temeiul căruia fiecare decizie și măsură trebuie să se bazeze pe o evaluare corectă și echilibrată a intereselor, precum și pe o alegere rezonabilă a mijloacelor. (5) Alegerea instrumentelor Instrumentul propus: Regulament al Parlamentului European și al Consiliului. Alte instrumente nu ar fi adecvate din următorul motiv: aplicarea directă se datorează naturii PAC și a politicii comerciale comune, precum și cerințelor acestora de gestionare și este o caracteristică indispensabilă a PAC și a legislației privind comerțul. 4. IMPLICAȚIILE BUGETARE Această măsură nu presupune cheltuieli suplimentare pentru Uniune. 5. INFORMAȚII SUPLIMENTARE Propunerea va ameliora comprehensibilitatea și accesibilitatea textului juridic stabilind regimul comercial aplicabil anumitor mărfuri rezultate din transformarea produselor agricole. Ea va consolida temeiul juridic pentru regulamentele sale de punere în aplicare și va armoniza textul cu dispozițiile existente ale Comisiei, de exemplu prin adăugarea unei dispoziții care permite deschiderea contingentelor de import și prin modul de gestionare a acestora. În plus, ea va elimina incoerențele din actualul text juridic, cum ar fi la articolul 14 din Regulamentul (CE) nr. 1216/2009 al Consiliului care face trimitere la Regulamentul de punere în aplicare (CE) nr. 1460/96[11] al Comisiei, în timp ce Regulamentul de punere în aplicare (CE) nr. 1460/96 al Comisiei are drept temei juridic Regulamentul (CE) nr. 1216/2009 al Consiliului. 2013/0063 (COD) Propunere de REGULAMENT AL PARLAMENTULUI EUROPEAN ŞI AL CONSILIULUI de stabilire a regimului comercial aplicabil anumitor mărfuri rezultate din transformarea produselor agricole PARLAMENTUL EUROPEAN ŞI CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (2) și articolul 207 alineatul (2), având în vedere propunerea Comisiei Europene, după transmiterea proiectului de act legislativ către parlamentele naționale, având în vedere avizul Comitetului Economic și Social European[12], hotărând în conformitate cu procedura legislativă ordinară[13], întrucât: (1) Regulamentul (CE) nr. 1216/2009 al Consiliului din 30 noiembrie 2009 de stabilire a regimului comercial aplicabil anumitor mărfuri rezultate din transformarea produselor agricole[14] și Regulamentul (CE) nr. 614/2009 al Consiliului din 7 iulie 2009 privind regimul comun de comercializare a ovalbuminei și lactalbuminei[15] trebuie adaptate ca urmare a intrării în vigoare a Tratatului de la Lisabona, în special în ceea ce privește introducerea unei distincții între competențele Comisiei de a adopta acte delegate și competențele acesteia de a adopta acte de punere în aplicare. Adaptări suplimentare sunt necesare pentru îmbunătățirea clarității și transparenței textelor existente. (2) Până în prezent, principalul instrument al politicii agricole comune prevăzut în tratat a fost Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”)[16]. (3) În cadrul reformei politicii agricole comune, Regulamentul (UE) nr. 1234/2007 urmează să fie înlocuit, cu efect de la 1 ianuarie 2014, cu Regulamentul (UE) nr.../... al Parlamentului European și al Consiliului [COM (2011) 626 final][17]. Regulamentele (CE) nr. 1216/2009 și (CE) nr. 614/2009 ar trebui să fie adaptate pentru a ține seama de respectivul regulament cu scopul de a menține coerența regimului comercial cu țările terțe pentru produsele agricole, pe de o parte, și pentru mărfurile rezultate din transformarea produselor agricole, pe de altă parte. (4) Anumite produse agricole sunt utilizate pentru a produce atât produse agricole transformate cât și mărfuri care nu sunt menționate în anexa I la tratat. Este necesar să se adopte măsuri atât în cadrul politicii agricole comune, cât și în cadrul politicii comerciale comune pentru a ține seama de impactul pe care îl are comerțul cu aceste produse și mărfuri asupra realizării obiectivelor articolului 39 din tratat și de efectele pe care le au măsurile adoptate pentru punerea în aplicare a prevederilor articolului 43 din tratat asupra poziției economice a respectivelor produse și mărfuri, date fiind diferențele dintre costurile de aprovizionare cu produse agricole din Uniune și de pe piața mondială. (5) În Uniune, se face distincție între produsele agricole incluse în anexa I la tratat și produsele agricole transformate neincluse în respectiva anexă, pentru a ține seama de situațiile diferite ale agriculturii și ale industriei alimentare din Uniune. Aceeași distincție nu poate fi efectuată în anumite țări terțe cu care Uniunea încheie acorduri. Prin urmare, este necesar ca regulile generale aplicabile produselor agricole transformate care nu sunt incluse în anexa I la tratat să fie extinse la anumite produse agricole incluse în respectiva anexă, în cazul în care un acord internațional prevede asimilarea acestor două tipuri de produse. (6) Pentru a evita sau a contracara efectele prejudiciabile pe care importurile de anumite produse agricole transformate le-ar putea avea asupra pieței din Uniune și asupra eficienței politicii agricole comune, ar trebui să fie posibil ca importurile de astfel de produse să fie supuse achitării unei taxe suplimentare în funcție de îndeplinirea unor anumite condiții. (7) Ovalbumina și lactalbumina sunt produse agricole transformate care nu sunt incluse în anexa I la tratat. Din motive de armonizare și simplificare, regimul comun de comercializare a ovalbuminei și lactalbuminei, astfel cum este stabilit în Regulamentul (CE) nr. 614/2009, ar trebui să fie integrat în regimul comercial aplicabil anumitor mărfuri rezultate din transformarea produselor agricole. Având în vedere faptul că, în mare măsură, ouăle pot fi înlocuite cu ovalbumină și, într-o anumită măsură, cu lactalbumină, regimul comercial pentru ovalbumină și lactalbumină ar trebui să corespundă cu cel stabilit pentru ouă. (8) Este necesar să se stabilească principalele norme care reglementează regimul comercial aplicabil produselor agricole transformate și al mărfurilor neincluse în anexa I rezultate din transformarea produselor agricole. De asemenea, este necesar să se prevadă stabilirea unor taxe și contingente tarifare reduse și acordarea de restituiri la export, în conformitate cu respectivele norme principale. Aceste reguli și dispoziții ar trebui să țină seama de constrângerile referitoare la taxele de import și de subvențiile la export care rezultă din angajamentele acceptate de Uniune în cadrul acordurilor OMC și al acordurilor bilaterale. (9) Datorită legăturilor strânse dintre piața pentru ovalbumină și lactalbumină și piața pentru ouă, ar trebui să fie posibil să se solicite prezentarea unei licențe de import pentru importurile de ovalbumină și lactalbumină și să se întrerupă regimurile de perfecționare activă pentru ovalbumină și lactalbumină, în cazul în care piața din Uniune pentru respectivele produse sau piața pentru ouă sunt perturbate sau susceptibile de a fi perturbate de regimurile de perfecționare activă a ovalbuminei și a lactalbuminei. Ar trebui să fie posibil ca emiterea de licențe de import pentru ovalbumină și lactalbumină și punerea în liberă circulație a unor astfel de produse să fie acoperite de o licență care să facă obiectul unor cerințe referitoare la originea și proveniența produsului. (10) Pentru a lua în considerare evoluția schimburilor comerciale și a piețelor, necesitățile piețelor pentru ovalbumină și lactalbumină sau ale pieței pentru ouă și rezultatele supravegherii importurilor de ovalbumină și de lactalbumină, competența de a adopta acte în conformitate cu articolul 290 din tratat ar trebui să fie delegată Comisiei, pentru a condiționa importul de ovalbumină și de lactalbumină și punerea în circulație a acestor produse de prezentarea unei licențe de import, pentru a defini drepturile și obligațiile care decurg din această licență de import și din efectele sale juridice, pentru a determina nivelul de toleranță în ceea ce privește respectarea obligației de a importa, pentru a fixa regulile privind indicarea originii sau provenienței, atunci când aceasta este obligatorie și a dispune ca eliberarea de licențe de import și punerea în liberă circulație să depindă de prezentarea unui document emis de către o țară sau o entitate terță, care să certifice, între altele, originea, autenticitatea și caracteristicile calitative ale produselor, pentru a stabili reguli privind transferul de licențe de import, pentru a stabili regulile necesare pentru a asigura fiabilitatea și eficacitatea sistemului de licențe de import și a instaura o asistență administrativă specifică între statele membre, dacă este necesar, pentru a preveni sau a trata cazurile de fraudă și de nereguli, pentru a determina cazurile în care nu este necesară prezentarea unei licențe de import și cazurile în care nu este necesară constituirea unei garanții și pentru a stabili regulile privind aplicarea dispozițiilor orizontale privind licențele de import pentru produsele agricole și a dispozițiilor orizontale privind garanțiile licențelor de import pentru ovalbumină și lactalbumină. (11) Anumite produse agricole transformate neincluse în anexa I la tratat sunt obținute utilizând produse agricole care sunt supuse politicii agricole comune. Taxele aplicate importurilor acestor produse agricole transformate ar trebui să compenseze diferența dintre prețurile de pe piața mondială și prețurile de pe piața din Uniune pentru produsele agricole utilizate în cadrul producției lor, asigurând, totodată, competitivitatea industriei prelucrătoare vizate. (12) În temeiul anumitor acorduri preferențiale, reduceri de taxe de import pentru produsele agricole transformate, putând conduce la o eliminare progresivă, sunt acordate în ceea ce privește elementele agricole ale taxelor de import în cadrul politicii comerciale a Uniunii. Aceste reduceri ar trebui să fie stabilite în raport cu componentele agricole aplicabile schimburilor comerciale nepreferențiale. (13) Componenta agricolă a taxei de import ar trebui să compenseze diferența dintre prețul produselor agricole utilizate în cadrul producției de produse agricole transformate în chestiune de pe piața mondială și de pe piața din Uniune. Prin urmare, este necesară menținerea unei legături strânse între calculul componentei agricole din taxa de import aplicabilă produselor agricole transformate și cel aplicabil produselor agricole importate în stare nemodificată. (14) Pentru punerea în aplicare a acordurilor internaționale care prevăd reducerea sau eliminarea progresivă a taxelor de import asupra produselor agricole transformate pe baza produselor agricole specifice utilizate sau considerate ca fiind utilizate în producția de produse agricole transformate, competența de a adopta acte în conformitate cu articolul 290 din tratat ar trebui să fie delegată Comisiei, în vederea stabilirii unei liste de produse agricole specifice considerate ca fiind utilizate, a stabilirii cantităților echivalente și a regulilor pentru convertirea cantităților de alte produse agricole decât cele considerate a fi fost utilizate în cantitățile echivalente ale respectivelor produse agricole specifice, a stabilirii elementelor necesare pentru calcularea componentei agricole reduse și a taxelor suplimentare reduse și stabilirii metodelor utilizate pentru calculul respectiv, a stabilirii exigențelor documentare adecvate și a fixării sumelor neglijabile pentru care componentele agricole reduse și taxele suplimentare asupra zahărului și făinii trebuie să fie fixate la zero. (15) Pot fi acordate concesii tarifare de import pentru cantități nelimitate ale mărfurilor în cauză sau pentru cantități limitate care intră în cadrul unui contingent tarifar. În cazul în care, în temeiul anumitor acorduri preferențiale, se acordă concesii tarifare în cadrul contingentelor tarifare, contingentele ar trebui să fie deschise și gestionate de către Comisie. Din motive practice, este esențial ca gestionarea părții neagricole a taxelor de import asupra mărfurilor pentru care au fost acordate preferințe tarifare să fie supuse acelorași reguli ca și gestionarea componentei agricole. (16) Datorită legăturilor strânse dintre piața pentru ovalbumină și lactalbumină și piața pentru ouă, contingentele tarifare pentru ovalbumină și lactalbumină ar trebui să fie deschise și gestionate în același mod ca și cele pentru ouă în temeiul Regulamentului (UE) nr. …/… [COM(2011) 626 final]. În cazul în care este necesar, metoda de gestionare ar trebui să țină cont de nevoile de aprovizionare ale pieței din Uniune și de necesitatea de a menține echilibrul acesteia și ar trebui să se bazeze pe metode utilizate în trecut, ținând seama de drepturile care decurg din acordurile OMC. (17) Pentru a asigura un acces echitabil pe piață al operatorilor și un tratament egal al acestora, pentru a ține seama de cerințele de aprovizionare ale pieței din Uniune și a menține echilibrul pieței respective, competența de a adopta acte în conformitate cu articolul 290 din tratat ar trebui să fie delegată Comisiei în ceea ce privește stabilirea condițiilor care trebuie să fie îndeplinite pentru a depune o cerere în cadrul contingentului tarifar și a dispozițiilor referitoare la transferul de drepturi în cadrul unui contingent tarifar, condiționând participarea la un contingent tarifar de prezentarea unei licențe de import și constituirea unei garanții și stabilind dispoziții bazate pe probe documentare, cerințe sau restricții aplicabile contingentelor tarifare. (18) Este posibil ca cererea de materii prime agricole a industriilor de transformare să nu poată fi acoperită pe deplin de materiile prime din Uniune, în condiții competitive. Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar[18] admite astfel de mărfuri în regim de perfecționare activă sub rezerva îndeplinirii condițiilor economice definite de Comisie în Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codul vamal comunitar[19]. În anumite circumstanțe bine definite, condițiile economice ar trebui să fie considerate ca fiind îndeplinite pentru admiterea anumitor cantități de produse agricole în cadrul regimurilor de perfecționare activă. Respectivele cantități ar trebui să fie determinate pe baza unui bilanț de aprovizionare. Accesul echitabil la cantitățile disponibile, tratamentul egal al operatorilor și claritatea ar trebui să fie asigurate de un sistem de certificate de perfecționare activă eliberate de statele membre. (19) Pentru a asigura gestionarea prudentă și eficientă a regimurilor de perfecționare activă, luând în considerare situația pieței din Uniune a produselor în cauză și nevoile și practicile industriilor prelucrătoare, competența de a adopta acte în conformitate cu articolul 290 din tratat ar trebui să fie delegată Comisiei în ceea ce privește stabilirea unei liste de produse agricole specifice pentru care ar putea fi eliberate certificate de perfecționare activă, stabilirea condițiilor și cerințelor de eligibilitate pe care trebuie să le îndeplinească operatorii pentru a prezenta o cerere de certificat de perfecționare activă, a drepturilor care decurg din certificatele de perfecționare activă și a efectelor juridice ale acestora, a dispozițiilor referitoare la transferul drepturilor respective între operatori și a dispozițiilor privind probele documentare și stabilirea regulilor necesare pentru fiabilitatea și eficacitatea sistemului de certificate de perfecționare activă. (20) Ar trebui să se prevadă acordarea de restituiri la export în limita fixată de angajamentele Uniunii față de OMC cu privire la anumite produse agricole folosite la fabricarea mărfurilor neincluse în anexa I la tratat, pentru a nu penaliza producătorii mărfurilor respective pentru prețurile la care sunt obligați să se aprovizioneze ca rezultat al politicii agricole comune. Respectivele restituiri ar trebui să acopere numai diferența între prețul unui produs agricol pe piața din Uniune și cel de pe piața mondială. Regimurile respective ar trebui să fie stabilite, prin urmare, ca făcând parte din acordurile comerciale pentru anumite mărfuri care provin din transformarea produselor agricole. (21) Lista mărfurilor neincluse în anexa I care sunt eligibile pentru restituiri ar trebui să fie stabilită ținând seama de impactul diferenței dintre prețurile produselor agricole utilizate pentru fabricarea acestora de pe piața Uniunii și de pe piața mondială și de nevoia de a compensa integral sau parțial, această diferență pentru a facilita exportul produselor agricole utilizate pentru fabricarea mărfurilor neincluse în anexa I. (22) Este necesar să se verifice că nu se acordă niciun fel de subvenție mărfurilor importate neincluse în anexa I puse în liberă circulație care sunt re-exportate, exportate după transformare sau incorporate în alte mărfuri neincluse în anexa I. În ceea ce privește cerealele, orezul, laptele și produsele lactate sau ouăle de import puse în liberă circulație, este necesar să se verifice că nu se acordă niciun fel de subvenție atunci când mărfurile sunt exportate după transformare sau incorporate în mărfuri neincluse în anexa I. (23) Ratele restituirilor la export pentru produsele agricole exportate sub formă de bunuri neincluse în anexa I ar trebui să fie stabilite în funcție de aceleași norme și modalități și în conformitate cu aceeași procedură ca și ratele restituirilor la export pentru produsele agricole exportate sub formă neprelucrată în conformitate cu Regulamentul (UE) nr. …/… [COM(2011) 626 final] și cu Regulamentul (CE) nr. …/… al Parlamentului European și al Consiliului [COM(2011) 629 final]. (24) Având în vedere relațiile strânse care există între mărfurile neincluse în anexa I și produsele agricole care sunt folosite la producerea acestor mărfuri neincluse în anexa I, pe de o parte, și diferențele dintre aceste mărfuri și produse, pe de altă parte, este necesar să se prevadă aplicarea normelor orizontale și condițiile referitoare la restituirile la export și la licențele de export stabilite și adoptate în temeiul Regulamentului (UE) nr. …/… [COM (2011) 626 final], pentru mărfurile neincluse în anexa I. De asemenea, este necesar să se prevadă aplicarea dispozițiilor orizontale privind garanțiile, controlul, verificările și sancțiunile stabilite și adoptate în conformitate cu Regulamentul (UE) nr. .../... al Parlamentului European și al Consiliului [COM(2011) 628 final][20] la mărfurile neincluse în anexa I. (25) Pentru a ține seama de procesele de producție specifice și de cerințele comerciale ale mărfurilor neincluse în anexa I care incorporează anumite produse agricole, competența de a adopta acte, în conformitate cu articolul 290 din tratat, ar trebui să fie delegată Comisiei, în vederea stabilirii regulilor referitoare la definiția și caracteristicile mărfurilor neincluse în anexa I destinate a fi exportate și ale produselor agricole utilizate în producția acestora, a stabilirii regulilor referitoare la calculul restituirilor la export pentru anumite produse agricole exportate după transformarea în mărfuri neincluse în anexa I, a regulilor referitoare la dovada compoziției mărfurilor neincluse în anexa I exportate, a regulilor referitoare la dovada simplificată de sosire la destinație în cazul unor restituiri diferențiate, a regulilor referitoare la necesitatea unei declarații privind utilizarea anumitor produse agricole importate, a regulilor referitoare la asimilarea altor produse agricole cu produsele de bază și la determinarea cantității de referință a fiecărui produs de bază, a regulilor referitoare la cererea și eliberarea de certificate pentru exportul anumitor mărfuri neincluse în anexa I către anumite destinații atunci când acestea sunt prevăzute într-un acord internațional încheiat de Uniune în conformitate cu articolul 218 din tratat și a regulilor referitoare la aplicarea dispozițiilor orizontale privind restituirile la export pentru produse agricole și privind garanțiile, controalele, verificările și sancțiunile, la mărfurile neincluse în anexa I (26) Conformitatea cu limitele de export care decurg din acordurile internaționale încheiate de Uniune în conformitate cu articolul 218 din tratat ar trebui să fie asigurată prin emiterea de certificate de restituire pentru perioadele de referință prevăzute în acorduri, ținând seama de suma anuală prevăzută pentru micii exportatori. (27) Restituirile la export ar trebui acordate până la concurența sumei totale disponibile, în funcție de situația particulară a comerțul cu mărfuri neincluse în anexa I. Sistemul de certificate de restituire ar trebui să faciliteze gestionarea eficientă a sumelor de restituiri. (28) Ar trebui să se adopte dispoziții pentru certificatele de restituire eliberate de statele membre, care să fie valabile în întreaga Uniune și pentru ca eliberarea acestora să fie condiționată de depunerea unei garanții prin care se asigură faptul că operatorul va solicita restituiri. În cadrul sistemului de stabilire a avansurilor, ar trebui să fie stabilite reguli pentru acordarea restituirilor pentru toate ratele de restituire aplicabile și pentru cererea și eliberarea de garanții. (29) Pentru a monitoriza cheltuielile privind restituirile la export și punerea în aplicare a sistemului de certificate de restituire, competența de a adopta acte în conformitate cu articolul 290 din tratat ar trebui să fie delegată Comisiei în ceea ce privește definirea drepturilor și obligațiilor rezultate din certificatele de restituire, precizarea regulilor referitoare la transferul acestora, identificând cazurile în care prezentarea unui certificat de restituire sau depunerea unei garanții nu este necesară, specificând nivelul de toleranță în cazul nerespectării obligației de a depune cerere de restituire și a regulilor referitoare la aplicarea dispozițiilor orizontale privind licențele de export și garanțiile la certificatele de restituire. (30) Atunci când se ia în considerare impactul măsurilor specifice referitoare la restituirile la export, ar trebui să se țină seama de întreprinderile care prelucrează produse agricole în general și de situația întreprinderilor mici și mijlocii în special. Având în vedere nevoile specifice ale micilor exportatori, o sumă globală ar trebui să fie alocată acestora pentru fiecare exercițiu bugetar și ei ar trebui să fie scutiți de obligația de a prezenta certificate de restituire în temeiul regimului de restituiri la export. (31) În cazul în care, în temeiul Regulamentului (UE) nr. …/ ... [COM(2011) 626 final] se adoptă măsuri privind exportul unui produs agricol și există riscul ca exportul unor mărfuri neincluse în anexa I cu un conținut ridicat de produse agricole să împiedice realizarea obiectivului urmărit de măsurile respective, competența de a adopta acte în conformitate cu articolul 290 din tratat ar trebui să fie delegată Comisiei, în vederea prevederii adoptării unor măsuri echivalente cu privire la exporturile de astfel de mărfuri neincluse în anexa I. (32) În temeiul anumitor acorduri preferențiale, Uniunea ar putea limita taxele de import și sumele plătibile la export pentru a compensa, integral sau parțial, diferențele dintre prețul produselor agricole utilizate în producția de produse agricole transformate și cel al mărfurilor neincluse în anexa I în chestiune. Pentru respectivele produse agricole transformate și mărfuri neincluse în anexa I, este necesar să se stabilească faptul că sumele respective trebuie să fie determinate în comun, ca fiind un element din taxa globală și trebuie să compenseze diferențele dintre prețurile produselor agricole care trebuie luate în considerare pe piața țării sau regiunii în chestiune și pe piața din Uniune. (33) Întrucât compoziția produselor agricole transformate și a mărfurilor neincluse în anexa I poate fi relevantă pentru aplicarea corespunzătoare a regimurilor comerciale prevăzute în prezentul regulament, ar trebui să fie posibilă stabilirea elementelor lor constitutive prin efectuarea de analize calitative și cantitative. (34) Pentru a pune în aplicare acordurile internaționale încheiate de către Uniune și a asigura claritatea și coerența cu modificările la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun[21], competența de a adopta acte în conformitate cu articolul 290 din tratat ar trebui să fie delegată Comisiei în ceea ce privește modificarea prezentului regulament și a anexelor sale în aceste scopuri. (35) Ar trebui să se adopte dispoziții pentru ca statele membre să furnizeze Comisiei și celorlalte state membre informațiile necesare pentru punerea în aplicare a regimului comercial pentru produsele agricole transformate și mărfurile neincluse în anexa I. (36) Pentru a asigura schimbul adecvat de informații între statele membre și Comisie, competența de a adopta acte în conformitate cu articolul 290 din tratat ar trebui să fie delegată Comisiei în ceea ce privește definirea naturii și a tipului de informații care urmează a fi comunicate, a metodelor de comunicare, a normelor privind drepturile de acces la informații și sisteme de informații și a condițiilor și mijloacelor de publicare a acestor informații. (37) Pentru a evita sarcinile administrative inutile pentru operatori și autoritățile naționale, competența de a adopta acte în conformitate cu articolul 290 din tratat ar trebui să fie delegată Comisiei în ceea ce privește stabilirea unui prag sub care sumele nu ar trebui să fie percepute sau acordate în ceea ce privește taxele de import, taxele de import suplimentare, taxelor de import reduse, restituirile la export și sumele care trebuie percepute sau plătite pentru compensarea unui preț stabilit în comun. (38) În vederea asigurării unor condiții uniforme pentru punerea în aplicare a prezentului regulament în ceea ce privește importurile și regimul de perfecționare activă, ar trebui să fie conferite Comisiei competențe de executare în ceea ce privește măsurile de determinare a produselor agricole transformate cărora ar trebui să le fie aplicate taxe de import suplimentare pentru a preveni sau contracara efectele prejudiciabile asupra pieței din Uniune, măsurile pentru aplicarea acestor taxe de import suplimentare vizând, în special, termenele limită pentru a face dovada prețului de import, pentru prezentarea probelor documentare, depunerea unei garanții și determinarea taxelor de import suplimentare, măsurile care determină nivelul acestor taxe în conformitate cu angajamentele internaționale din Uniune, măsurile privind depunerea de cereri de licențe de import pentru ovalbumină și lactalbumină, privind eliberarea și utilizarea acestor licențe de import, privind perioada lor de validitate, privind suma garanției care trebuie constituită pentru respectivele licențe, privind dovada îndeplinirii condițiilor de utilizare a acestor licențe, privind eliberarea unor licențe de import înlocuitoare și a unor duplicate ale licențelor și privind tratamentul acordat licențelor de import de către statele membre, privind schimbul de informații necesare pentru gestionarea sistemului de licențe de import pentru ovalbumină și lactalbumină și privind aplicarea unor dispoziții orizontale referitoare la licențele de import și a unor dispoziții orizontale referitoare la garanțiile licențelor de import pentru ovalbumină și lactalbumină, măsurile care limitează cantitățile pentru care pot fi eliberate aceste licențe, respingând cantitățile solicitate și suspendând introducerea de cereri pentru a gestiona piața, măsurile referitoare la stabilirea taxelor de import pentru produsele agricole transformate din cadrul punerii în aplicare a regimurilor comerciale preferențiale, măsurile de stabilire a cantităților de produse agricole considerate a fi fost puse în aplicare în producția de produse agricole transformate în scopul reducerii sau eliminării progresive a taxelor de import aplicabile regimurilor comerciale preferențiale și măsurile necesare pentru a evita devierea schimburilor comerciale, măsurile de stabilire a contingentelor tarifare anuale pentru importul de produse agricole transformate și de anumite produse agricole în conformitate cu angajamentele internaționale ale Uniunii, măsurile privind gestionarea acestor contingente tarifare, măsurile privind aplicarea unor dispoziții specifice stipulate în acordurile internaționale legate, printre altele, de prezentarea de documente eliberate de către țara exportatoare și privind destinația și utilizarea produsului, măsurile privind perioada de validitate a licențelor de import, suma garanției care trebuie să fie constituită, regulile referitoare la utilizarea acestor licențe de import, condițiile în care trebuie introduse cererile de import, măsurile care garantează că nu sunt depășite cantitățile disponibile în interiorul contingentelor tarifare, măsurile care vizează realocarea cantităților neutilizate ale contingentelor tarifare, măsurile care vizează adoptarea unor măsuri de salvgardare împotriva importurilor în Uniune în conformitate cu Regulamentul (CE) nr. 260/2009 din 26 februarie 2009 privind regimul comun aplicabil importurilor[22] și cu Regulamentul (CE) nr. 625/2009 din 7 iulie 2009 privind regimul comun aplicabil importurilor din anumite țări terțe[23] sau măsurile de salvgardare prevăzute în acordurile internaționale, măsurile privind cantitatea de produse agricole pentru care pot fi eliberate certificate de perfecționare activă, măsurile privind punerea în aplicare a sistemului de certificate de perfecționare activă în ceea ce privește documentele și procedurile de introducerea a cererii și eliberare a certificatelor de perfecționare activă, privind gestionarea certificatelor de perfecționare activă de către statele membre și procedurile referitoare la asistența administrativă între statele membre, măsurile care limitează cantitățile pentru care pot fi eliberate certificate de perfecționare activă, respingând cantitățile solicitate pentru aceste certificate și suspendând introducerea de cereri de certificate de perfecționare activă atunci când sunt solicitate cantități importante și măsurile care suspendă recursul la regimul de perfecționare activă pentru ovalbumină și lactalbumină. (39) În vederea asigurării unor condiții uniforme pentru punerea în aplicare a prezentului regulament în ceea ce privește importurile și anumite dispoziții generale, ar trebui să fie acordate Comisiei competențe de executare în ceea ce privește măsurile privind aplicarea ratei de restituire, privind metoda de calcul a restituirilor la export, privind asimilarea anumitor produse cu produsele de bază și determinarea cantității de referință a produselor de bază, privind gestionarea certificatelor pentru exportul anumitor mărfuri neincluse în anexa I către anumite destinații atunci când acest lucru este prevăzut într-un acord internațional încheiat de Uniune în conformitate cu articolul 218 din tratat și privind tratamentul rezervat dispariției produselor și pierderilor de cantități în cursul procesului de producție și tratamentul produselor derivate, măsurile care definesc termenii tehnici în scopul punerii în aplicare a sistemului de acordare de restituiri la export, măsurile privind aplicarea unor dispoziții orizontale referitoare la restituirile la export și garanțiile, controalele, verificarea și sancțiunile referitoare la restituirile la export pentru mărfurile neincluse în anexa I, măsurile privind punerea în aplicare a sistemului de certificate de restituire la export în ceea ce privește documentele și procedurile pentru introducerea cererilor și eliberarea certificatelor de restituire, suma garanției care trebuie constituite și elementele de probă a îndeplinirii obligațiilor care decurg din certificatul de restituire, măsurile privind gestionarea certificatelor de restituire la export de către statele membre și procedurile referitoare la asistența administrativă între statele membre în ceea ce privește certificatele de restituire, măsurile privind stabilirea sumei globale alocate micilor exportatori și plafonul de scutire pentru prezentarea certificatelor de restituire, măsurile privind aplicarea unor dispoziții orizontale referitoare la licențele de export și garanțiile certificatelor de restituire, măsurile care limitează suma pentru care pot fi eliberate certificate de restituire, respingând sumele solicitate pentru aceste certificate și suspendând introducerea de cereri de certificate de restituire atunci când se solicită cantități importante, măsurile privind stabilirea și publicarea taxelor de import și a sumelor de plătit privind exporturile în cazul compensării directe din cadrul regimului comercial preferențial, măsurile care garantează că produsele agricole transformate declarate la export în temeiul unui acord comercial preferențial sunt, de fapt, exportate în temeiul unui acord preferențial, dispozițiile necesare pentru aplicarea măsurilor împotriva perturbării pieței, măsurile privind metodele de analiză calitativă și cantitativă a produselor agricole transformate și a mărfurilor neincluse în anexa I, dispozițiile tehnice necesare pentru a identifica produsele agricole transformate și mărfurile neincluse în anexa I și procedurile utilizate în scopul clasificării în Nomenclatura combinată a produselor agricole transformate și a mărfurilor neincluse în anexa I, măsurile necesare punerii în aplicare a obligațiilor Comisiei și ale statelor membre de a schimba informații și măsurile pentru punerea la dispoziție a informațiilor și a documentelor. (40) Competențele de executare respective, cu excepția celor referitoare la măsurile care vizează stabilirea prețurilor reprezentative și a volumelor de activare în scopul aplicării taxelor de import suplimentare și a nivelului acestor taxe în conformitate cu angajamentele internaționale ale Uniunii, măsurile care limitează cantitățile pentru care pot fi eliberate licențe de import, certificate de perfecționare activă și certificate de restituire, respingând cantitățile solicitate pentru aceste licențe și certificate și suspendând introducerea de cereri pentru aceste licențe și certificate, măsurile care garantează faptul că nu sunt depășite cantitățile disponibile în cadrul contingentelor tarifare și măsurile care vizează realocarea cantităților neutilizate din contingentul tarifar ar trebui să fie exercitate în conformitate cu Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie[24]. (41) Procedura de examinare ar trebui să fie folosită pentru adoptarea actelor de punere în aplicare a prezentului regulament, dat fiind faptul că actele respective se referă la politica agricolă în conformitate cu articolul 2 alineatul (2) litera (b) punctul (ii) din Regulamentul (UE) nr. 182/2011. (42) Comisia ar trebui să adopte acte de punere în aplicare imediat aplicabile dacă, în cazuri temeinic justificate, referitoare la măsurile de salvgardare împotriva importurilor de produse agricole transformate în Uniune sau la o perturbare sau o posibilă perturbare a pieței Uniunii care impune suspendarea utilizării prelucrării sau a regimului de perfecționare activă pentru ovalbumină și lactalbumină, motive urgente justificate în mod corespunzător impun acest lucru. (43) Este deosebit de important ca, în cursul activităților sale pregătitoare prealabile adoptării actelor delegate, Comisia să realizeze consultări adecvate, inclusiv la nivel de experți. În cursul pregătirii și a elaborării actelor delegate, Comisia ar trebui să asigure transmiterea simultană, adecvată și la timp a documentelor relevante către Parlamentul European și Consiliu. (44) În conformitate cu principiul proporționalității, este necesar și adecvat pentru îndeplinirea obiectivului fundamental al prezentului regulament să fie stabilit regimul comercial aplicabil anumitor mărfuri rezultate din transformarea produselor agricole. Prezentul regulament nu depășește ceea ce este necesar pentru realizarea obiectivelor urmărite, în conformitate cu articolul 5 alineatul (4) din Tratatul privind Uniunea Europeană. (45) În consecință, Regulamentul (CE) nr. 1216/2009 și Regulamentul (CE) nr. 614/2009 ar trebui să fie se abrogate. (46) Pentru a se asigura coerența cu politica agricolă comună, prezentul regulament ar trebui să se aplice de la aceeași dată ca și Regulamentul (UE) nr. …/… [COM (2011) 626 final privind reforma PAC], ADOPTĂ PREZENTUL REGULAMENT: CAPITOLUL I OBIECT, DOMENIU DE APLICARE ȘI DEFINIȚII Articolul 1 Obiect și domeniu de aplicare Prezentul regulament stabilește regimul comercial aplicabil importurilor de produse agricole transformate și exporturilor de mărfuri neincluse în anexa I și al produselor agricole încorporate în respectivele mărfuri neincluse în anexa I. Prezentul regulament se aplică, de asemenea, importurilor de produse agricole pentru care un acord internațional încheiat sau aplicat în mod provizoriu, în conformitate cu articolul 218 din tratat, prevede asimilarea acestor produse cu produsele agricole transformate care fac obiectul unui comerț preferențial. Articolul 2 Definiții În sensul prezentului regulament, se aplică următoarele definiții: (a) „produse agricole” înseamnă produsele enumerate la articolul 1 din Regulamentul (UE) nr. …/…[COM(2011) 626 final]; (b) „produse agricole transformate” înseamnă produsele enumerate în anexa I la prezentul regulament; (c) „mărfuri neincluse în anexa I” înseamnă acele produse neincluse în anexa I la tratat care sunt enumerate în anexa II la prezentul regulament; (d) „produse de bază” înseamnă produsele agricole enumerate în anexa III la prezentul regulament; (e) „componenta agricolă” înseamnă o parte a taxei de import aplicabile produselor agricole transformate corespunzătoare taxelor de import aplicabile produselor agricole; (f) „taxe suplimentare pe zahăr și făină” înseamnă taxa suplimentară pe zahăr (AD S/Z) și taxa suplimentară pe făină (AD F/M) astfel cum sunt menționate în partea I, secțiunea I, punctul B.6 din anexa I la Regulamentul (CEE) nr. 2658/87 și prezentate în partea III, secțiunea I, anexa 1, tabelul 2 din anexa I la acest regulament; (g) „taxă ad valorem” înseamnă acea parte din taxa de import exprimată sub formă de procentaj al valorii vamale; (h) „ovalbumină” înseamnă produse care corespund codurilor NC 3502 11 90 și 3502 19 90; (i) „lactalbumină” înseamnă produse care corespund codurilor NC 3502 20 91 și 3502 20 99. CAPITOLUL II Importurile de Produse Agricole Transformate SECȚIUNEA I Dispoziții generale privind importurile Subsecțiunea I Taxe de import pentru produsele agricole transformate Articolul 3 Componente ale taxelor de import 1. Pentru produsele agricole transformate enumerate în tabelul 1 din anexa I, taxele de import stabilite în Tariful Vamal Comun constă dintr-o componentă agricolă care nu face parte dintr-o taxă ad valorem și o componentă neagricolă care este o taxă ad valorem. 2. Pentru produsele agricole transformate enumerate în tabelul 2 din anexa I, taxele de import stabilite în Tariful Vamal Comun constă dintr-o taxă ad valorem și o componentă agricolă care face parte din taxa ad valorem. Articolul 4 Rata maximă a taxei de import 1. În cazul în care o rată maximă a taxei trebuie să fie aplicată, metoda de calcul pentru determinarea acestei rate maxime a taxei este stabilită în Tariful Vamal Comun în temeiul articolului 31 din tratat. 2. În cazul în care, pentru produsele agricole transformate enumerate în tabelul 1 din anexa I, rata maximă a taxei cuprinde o taxă suplimentară pe zahăr și făină, metoda de calcul pentru a determina această taxă suplimentară este stabilită în Tariful Vamal Comun în temeiul articolului 31 din tratat. Articolul 5 Taxe de import suplimentare pentru prevenirea sau contracararea efectelor prejudiciabile asupra pieței din Uniune 1. Comisia poate, prin intermediul actelor de punere în aplicare, determina produsele agricole transformate enumerate în anexa IV la care, atunci când sunt importate cu rata taxei vamale stabilite în Tariful Vamal Comun, se aplică o taxă de import suplimentară pentru a evita sau contracara efectele prejudiciabile asupra pieței din Uniune care ar putea rezulta din importurile respective, dacă: (a) importurile sunt efectuate la un preț inferior nivelului notificat de Uniune către OMC („prețul de activare”); sau (b) volumul importurilor unui an dat depășește un anumit nivel („volumul de activare”). Respectivele acte de punere în aplicare se adoptă în conformitate cu procedura de examinare menționată la articolul 42 alineatul (2). 2. În conformitate cu alineatul (1), nu se impun taxe de import suplimentare dacă importurile nu riscă să perturbe piața din Uniune sau dacă efectele ar fi disproporționate în raport cu obiectivul vizat. 3. În sensul alineatului (1) litera (a), prețurile la import sunt stabilite pe baza prețurilor CIF de import pentru lotul în cauză. Prețurile CIF de import se verifică prin comparație cu prețurile reprezentative ale produsului de pe piața internațională sau de pe piața de import a Uniunii pentru produsul respectiv. Prețurile reprezentative sunt determinate la intervale regulate pe baza datelor colectate în cadrul sistemului de supraveghere comunitară stabilit în temeiul articolului 20 alineatul (5) litera (b) din Regulamentul (CEE) nr. 2913/92. 4. Volumul de activare se bazează pe posibilitățile de acces la piață definite ca importuri exprimate ca procent din consumul intern corespunzător în cursul celor trei ani anteriori. 5. Comisia ar putea adopta măsurile necesare pentru aplicarea acestui articol, în ceea ce privește termenele limită pentru a dovedi prețul de import, prezentând probe documentare și constituind o garanție, cu ajutorul actelor de punere în aplicare Respectivele acte de punere în aplicare se adoptă în conformitate cu procedura de examinare menționată la articolul 42 alineatul (2). 6. Prin intermediul actelor de punere în aplicare, Comisia poate adopta măsuri pentru: (a) stabilirea prețurilor reprezentative și a volumelor de activare în scopul aplicării taxelor de import suplimentare; (b) stabilirea nivelului taxelor de import aplicate în conformitate cu normele stabilite în cadrul unui acord internațional încheiat sau aplicat în mod provizoriu în conformitate cu articolul 218 din tratat și a regulilor adoptate în temeiul articolul 13 alineatul (1) din prezentul regulament. 7. Comisia publică prețurile de activare vizate la alineatul (1) litera (a) în Jurnalul Oficial al Uniunii Europene. Subsecțiunea II Importul de ovalbumină și de lactalbumină Articolul 6 Licențe de import pentru ovalbumină și lactalbumină 1. Importul pentru punerea în liberă circulație a ovalbuminei și lactalbuminei poate fi condiționat de prezentarea unei licențe de import, în cazul în care este necesar pentru gestionarea piețelor în cauză și, în special, pentru monitorizarea comerțului cu aceste produse. 2. Statele membre eliberează licențele de import menționate la alineatul (1) oricărui solicitant al unei licențe de import stabilit în Uniune, indiferent de locul în care este stabilit și fără a aduce atingere măsurilor luate în conformitate cu articolul 14. 3. Licențele de import la care se face referire în alineatul (1) sunt valabile în întreaga Uniune. 4. Eliberarea licențelor de import și punerea în liberă circulație a mărfurilor reglementate de licență pot fi supuse unor cerințe în ceea ce privește originea și proveniența produsului menționat la alineatul (1) și prezentarea unui document emis de o țară terță sau de o entitate care certifică, inter alia, originea, autenticitatea și caracteristicile calitative ale produselor Articolul 7 Garanție referitoare la licențele de import 1. Licențele de import menționate la articolul 6 se eliberează după constituirea unei garanții prin care se asigură faptul că operatorul economic va importa produsele în perioada de valabilitate a licenței de import. 2. Garanția este pierdută integral sau parțial dacă produsele nu sunt importate în cursul perioadei de validitate a licenței de import. 3. Cu toate acestea, garanția nu este pierdută dacă produsele nu au putut fi importate în cursul acestei perioade din motive de forță majoră sau dacă cantitatea care nu a fost importată în cursul acestei perioade se află în limitele nivelului de toleranță. Articolul 8 Competențe delegate Comisia este competentă să adopte acte delegate în conformitate cu articolul 40, în următoarele scopuri: (a) pentru a condiționa importul de ovalbumină și de lactalbumină pentru punerea în liberă circulație de prezentarea unei licențe de import; (b) pentru a stabili drepturile și obligațiile care decurg din licența de import și efectele juridice ale acesteia; (c) pentru a determina nivelul de toleranță vizat la al doilea paragraf al articolului 7 alineatul (2) cu privire la necesitatea de a monitoriza schimburile comerciale cu aceste produse; (d) pentru a fixa reguli în ceea ce privește indicarea originii și a provenienței, atunci când această indicație este obligatorie; (e) pentru a decide ca emiterea unei licențe de import și punerea în liberă circulație a mărfurilor acoperite de licență să fie condiționată de prezentarea unui document emis de o țară terță sau de o entitate certificând, inter alia, originea, autenticitatea și caracteristicile calitative ale produselor; (f) pentru a stabili regulile privind transferul de licențe de import și a impune restricții privind transferul de licențe de import; (g) pentru a stabili regulile care se impun pentru garantarea fiabilității și eficacității sistemului de licențe de import și pentru a acorda o asistență administrativă specifică între statele membre pentru a preveni sau trata cazurile de fraudă sau neregulile, atunci când este necesar; (h) pentru a determina cazurile în care prezentarea unei licențe de import nu este necesară; (i) pentru a determina cazurile în care depunerea garanției nu este necesară în temeiul articolului 7; (j) pentru a stabili reguli referitoare la aplicarea de dispoziții orizontale privind licențele de import pentru produsele agricole adoptate în conformitate cu articolul 118 din Regulamentul (CE) nr. …/… [COM (2011) 626 final] la licențele de import pentru ovalbumină și lactalbumină; (k) pentru a stabili reguli referitoare la aplicarea de dispoziții orizontale privind garanțiile, adoptate în conformitate cu articolul 67 alineatul (3) din Regulamentul (UE) nr. …/… [COM (2011) 628 final] la licențele de import pentru ovalbumină și lactalbumină; Articolul 9 Competențe de punere în aplicare 1. Comisia adoptă, prin intermediul unor acte de punere în aplicare, măsurile necesare cu privire la: (a) depunerea cererilor de licențe de import, eliberarea respectivelor licențe și utilizarea lor; (b) perioada de valabilitate a licențelor de import și valoarea garanțiilor care trebuie depuse; (c) dovada respectării cerințelor referitoare la utilizarea licențelor de import; (d) emiterea licențelor de import înlocuitoare și a licențelor de import duplicate; (e) tratarea rezervat licențelor de import de către statele membre; (f) schimbul de informații necesare în vederea gestionării sistemului; (g) aplicarea de dispoziții orizontale privind licențele de import pentru produsele agricole adoptate în conformitate cu articolul 119 din Regulamentul (UE) nr. …/… [COM (2011) 626 final] la licențele de import pentru ovalbumină și lactalbumină; (h) aplicarea de dispoziții orizontale privind garanțiile, adoptate în conformitate cu articolul 67 alineatul (4) din Regulamentul (UE) nr. …/… [COM (2011) 628 final] la licențele de import pentru ovalbumină și lactalbumină. Respectivele acte de punere în aplicare se adoptă în conformitate cu procedura de examinare menționată la articolul 42 alineatul (2). 2. Atunci când se solicită cantități importante, Comisia poate, pentru a gestiona piața, cu ajutorul actelor de punere în aplicare, să limiteze cantitățile pentru care pot fi emise licențe de import, respingând cantitățile care fac obiectul unor cereri de licențe de import și suspendând introducerea de cereri de licențe de import. SECȚIUNEA II Schimburile comerciale preferențiale Subsecțiunea I Reducerea taxelor de import Articolul 10 Reducerea și eliminarea progresivă a componentelor agricole, a taxelor ad valorem și a taxelor suplimentare 1. În cazul în care un acord internațional încheiat sau aplicat în mod provizoriu, în conformitate cu articolul 218 din tratat, prevede o reducere sau reduceri consecutive conducând la eliminarea progresivă a taxelor de import pentru produsele agricole transformate care fac obiectul unor schimburi comerciale preferențiale, următoarele elemente sunt supuse reducerii sau eliminării progresive: (a) componenta agricolă; (b) taxele suplimentare pe zahăr și făină; (c) taxa ad valorem. 2. În cazul în care un acord internațional încheiat sau aplicat în mod provizoriu, în conformitate cu articolul 218 din tratat prevede o reducere sau o eliminare progresivă a componentelor agricole în ceea ce privește produsele incluse în tabelul 2 din anexa I la prezentul regulament, taxa corespunzătoare componentei agricole, care face parte din taxa ad valorem, este înlocuită cu o componentă agricolă care nu face parte din taxa ad valorem. Articolul 11 Cantitățile efectiv utilizate sau considerate a fi fost utilizate 1. Reducerile sau eliminarea progresivă a componentelor agricole sau a taxelor suplimentare pe zahăr sau făină, în conformitate cu articolul 10 alineatul (1) sunt determinate pe baza următoarelor elemente: (a) cantitățile din produsele agricole incluse în anexa V care au fost efectiv utilizate sau care sunt considerate a fi fost utilizate în producția de produse agricole transformate; (b) taxele care se aplică produselor agricole vizate la litera (a) și care sunt utilizate pentru calcularea componentei agricole reduse și taxele suplimentare pe zahăr și făină în cazul anumitor regimuri comerciale preferențiale. 2. Produsele agricole care trebuie considerate a fi fost utilizate la fabricarea produselor agricole transformate sunt selecționate dintre cele utilizate la fabricarea produselor agricole transformate pe baza importanței lor în comerțul internațional și a naturii reprezentative a nivelurilor lor de preț pentru toate celelalte produse agricole folosite la fabricarea acestui produs agricol transformat. 3. Cantitățile de produse agricole incluse în anexa V și utilizate în mod efectiv sunt convertite în cantitățile echivalente de produse agricole specifice considerate a fi fost utilizate. Articolul 12 Competențe delegate Comisia este competentă să adopte acte delegate în conformitate cu articolul 40, în următoarele scopuri: (a) pentru a stabili o listă a produselor agricole incluse în anexa V, considerate a fi fost utilizate în producția de produse agricole transformate pe baza criteriilor de selecție indicate la articolul 11 alineatul (2); (b) pentru a stabili cantitățile echivalente și regulile pentru conversia prevăzută la articolul 11 alineatul (3); (c) pentru a stabili elementele necesare pentru calculul componentei agricole reduse și a taxelor suplimentare reduse și pentru a stabili metodele corespunzătoare calculului respectiv; (d) pentru a stabili cerințele documentare; (e) pentru a stabili sumele neglijabile pentru care componentele agricole reduse și taxele suplimentare pe zahăr și făină trebuie să fie fixate la zero. Articolul 13 Competențe de punere în aplicare 1. În cazul în care este necesar, Comisia adoptă, cu ajutorul actelor de punere în aplicare, măsuri de punere în aplicare a acordurilor internaționale încheiate sau aplicate în mod provizoriu, în conformitate cu articolul 218 din tratat, în ceea ce privește stabilirea taxelor de import pentru produsele agricole transformate care fac obiectul unei reduceri, în conformitate cu articolul 10 alineatele (1) și (2) din prezentul regulament. Respectivele acte de punere în aplicare se adoptă în conformitate cu procedura de examinare menționată la articolul 42 alineatul (2). 2. Prin intermediul unor acte de punere în aplicare, Comisia poate adopta măsurile necesare pentru stabilirea: (a) cantităților fixe din produsele agricole menționate la articolul 12 litera (a), considerate a fi fost folosite la fabricarea produselor agricole transformate, astfel cum se menționează la articolul 12 litera (a); (b) cantităților din produsele agricole menționate la articolul 12 litera (a), considerate a fi fost folosite la fabricarea produselor agricole transformate, pentru fiecare compoziție posibilă a respectivelor produse agricole transformate pentru care cantitățile fixe din produsele agricole specifice nu pot fi stabilite în conformitate cu litera (a); Respectivele acte de punere în aplicare se adoptă în conformitate cu procedura de examinare menționată la articolul 42 alineatul (2). Subsecțiunea II Contigente tarifare Articolul 14 Deschiderea și gestionarea contingentelor tarifare 1. Contingentele tarifare pentru importurile de produse agricole transformate și pentru produsele agricole menționate la al doilea paragraf din articolul 1, stabilite în acordurile încheiate sau aplicate în mod provizoriu în conformitate cu articolul 218 din tratat sunt deschise și gestionate de către Comisie. 2. Contingentele tarifare menționate la alineatul (1) sunt gestionate într-un mod care evită orice discriminare între operatori și care ține seama, în mod corespunzător, de nevoile de aprovizionare ale pieței din Uniune și de necesitatea de menține echilibrul pieței respective. 3. Contingentele tarifare menționate la alineatul (1) sunt gestionate prin aplicarea uneia dintre următoarele metode: (a) o metodă de alocare bazată pe ordinea cronologică a depunerii cererilor (conform principiului „primul sosit, primul servit”); (b) o altă metodă de alocare corespunzătoare. 4. Prin derogare de la alineatul (3), în cazul în care contingentul tarifar care trebuie să fie gestionat în conformitate cu alineatul (1) se referă la ovalbumină și lactalbumină, contingentul tarifar este gestionat prin aplicarea uneia dintre următoarele metode sau a unei combinații a acestora: (a) o metodă de alocare a contingentelor în mod proporțional cu cantitățile solicitate în cadrul cererilor („metoda examinării simultane”); (b) o metodă de alocare bazată pe modelele comerciale tradiționale („metoda operatorilor tradiționali/nou veniți”) (c) o metodă de alocare bazată pe ordinea cronologică a depunerii cererilor (conform principiului „primul sosit, primul servit”); Articolul 15 Competențe delegate Comisia este împuternicită să adopte acte delegate, în conformitate cu articolul 40, stabilind: (a) condițiilor și criteriilor de eligibilitate pe care trebuie să le îndeplinească un operator pentru a putea depune o cerere în cadrul contingentului tarifar stabilit în cadrul unui acord internațional, astfel cum se menționează la articolul 14 alineatul (1); (b) dispozițiilor privind transferul de drepturi între operatori și, în cazul în care este necesar, limitări ale transferului respectiv în cadrul gestionării contingentului tarifar stabilit în cadrul unui acord internațional, astfel cum se menționează la articolul 14 alineatul (1); (c) dispozițiilor care condiționează participarea la contingentul tarifar prevăzut în cadrul unui acord internațional, astfel cum se menționează la articolul 14 alineatul (1), de prezentarea unei licențe de import și de constituirea unei garanții; (d) dispozițiilor necesare privind probele documentare, cerințele sau restricțiile aplicabile la contingentul tarifar prevăzut în cadrul unui acord internațional, astfel cum se menționează la articolul 14 alineatul (1). Articolul 16 Competențe de punere în aplicare 1. Prin intermediul unor acte de punere în aplicare, Comisia adoptă măsurile necesare pentru stabilirea: (a) contingentelor tarifare anuale; (b) tipului de gestionare care trebuie să fie utilizat pentru contingentele tarifare anuale; (c) procedurilor pentru aplicarea dispozițiilor specifice stabilite în acordul internațional, în special cu privire la: (i) prezentarea documentelor emise de țara exportatoare; (ii) destinația și utilizarea produselor; (d) perioada de validitate a licențelor de export care trebuie să fie prezentate, în conformitate cu articolul 15 litera (c); (e) valoarea garanției care trebuie să fie constituită în conformitate cu articolul 15 litera (c); (f) regulile privind utilizarea licențelor de import care trebuie să fie prezentate în conformitate cu articolul 15 litera (c) și regulile specifice referitoare, îndeosebi, la procedurile conform cărora vor fi depuse cererile de licențe de import și vor fi acordate autorizațiile în limitele contingentului tarifar. Respectivele acte de punere în aplicare se adoptă în conformitate cu procedura de examinare menționată la articolul 42 alineatul (2). 2. Prin intermediul actelor de punere în aplicare, Comisia adoptă măsuri pentru: (a) să asigure faptul că nu sunt depășite cantitățile disponibile în cadrul contingentului tarifar, în special prin aplicarea unui coeficient de alocare pentru fiecare cerere, atunci când cantitățile disponibile sunt atinse, respingând cererile în curs de aprobare și, în cazul în care este necesar, suspendând introducerea cererilor; (b) să realoce cantitățile neutilizate din contingentul tarifar. SECȚIUNEA III Măsuri de salvgardare Articolul 17 Măsuri de salvgardare 1. Sub rezerva dispozițiilor alineatului 3 din prezentul articol, Comisia adoptă, prin intermediul unor acte de punere în aplicare, măsuri de salvgardare împotriva importurilor în Uniune de produse agricole transformate, în conformitate cu Regulamentele (CE) nr. 260/2009 și (CE) nr. 625/2009. Respectivele acte de punere în aplicare se adoptă în conformitate cu procedura de examinare menționată la articolul 42 alineatul (2). 2. Dacă nu există dispoziții contrare aplicabile în temeiul oricărui alt act al Parlamentului European și al Consiliului și în temeiul oricărui alt act al Consiliului, Comisia adoptă, în conformitate cu alineatul (3) din prezentul articol și prin intermediul actelor de punere în aplicare, măsuri de salvgardare împotriva importurilor în Uniune de produse agricole transformate, prevăzute în cadrul acordurilor internaționale încheiate și aplicate în mod provizoriu, în conformitate cu articolul 218 din tratat. Respectivele acte de punere în aplicare se adoptă în conformitate cu procedura de examinare menționată la articolul 42 alineatul (2). 3. Comisia poate lua măsurile menționate la alineatele (1) și (2) la cererea unui stat membru sau din proprie inițiativă. În cazul în care Comisia primește o cerere din partea unui stat membru, aceasta ia o decizie în termen de cinci zile lucrătoare de la data primirii cererii. 4. Din motive imperative de urgență, Comisia adoptă imediat acte de punere în aplicare aplicabile cu privire la măsurile de salvgardare prevăzute la alineatele (1) și (2), în conformitate cu procedura menționată la articolul 42 alineatul (3). 5. Măsurile de salvgardare adoptate în conformitate cu alineatele (3) și (4) sunt revocate sau modificate de Comisie prin intermediul actelor de punere în aplicare, în conformitate cu articolul 42 alineatul (2). În caz de urgență, Comisia adoptă o decizie în conformitate cu articolul 42 alineatul (3). SECȚIUNEA IV Perfecționarea activă Articolul 18 Perfecționarea activă a produselor agricole fără examinarea condițiilor economice 1. Atunci când mărfurile neincluse în anexa I sunt obținute din produse agricole care fac obiectul perfecționării active, condițiile economice menționate în articolul 117 litera (c) din Regulamentul (CEE) nr. 2913/92 sunt considerate a fi fost îndeplinite pe baza prezentării unui certificat de perfecționare activă a respectivelor produse agricole. 2. Se eliberează certificate de perfecționare activă pentru produsele agricole folosite la fabricarea mărfurilor care nu intră sub incidența anexei I, în limitele cantităților stabilite de către Comisie. Aceste cantități se determină pe baza unei echilibrări a limitelor bugetare obligatorii pentru restituirile la export pentru mărfurile neincluse în anexa I și a cerințelor privind cheltuielile preconizate pentru restituirile la export pentru mărfurile neincluse în anexa I, ținând seama, în special, de: (a) volumul estimat al exporturilor de mărfuri neincluse în anexa I în cauză; (b) situația pieței din Uniune și a pieței mondiale a produselor de bază relevante, după caz; (c) factorii economici și de reglementare. Cantitățile sunt revizuite la intervale regulate pentru a se ține cont de evoluția factorilor economici și de reglementare. 3. Statele membre eliberează certificatele de perfecționare activă menționate la alineatul (1) oricărui solicitant al unui certificat care își are sediul în Uniune, indiferent de locul în care este stabilit. Certificatele de perfecționare activă sunt valabile în ansamblul Uniunii. Articolul 19 Competențe delegate Comisia este împuternicită să adopte acte delegate, în conformitate cu articolul 40, stabilind: (a) o listă de produse agricole incluse în anexa III și utilizate pentru fabricarea mărfurilor neincluse în anexa I, pentru care pot fi eliberate certificate de perfecționare activă; (b) condițiile și criteriile de eligibilitate pe care trebuie să le îndeplinească un operator pentru a putea depune o cerere pentru un certificat de perfecționare activă; (c) drepturile care derivă din certificatul de perfecționare activă și efectele juridice ale acestuia; (d) dispozițiile referitoare la transferul drepturilor derivate din certificatele de perfecționare activă între operatori și dispoziții privind probele documentare; (e) regulile necesare fiabilității și eficacității sistemului de certificate de perfecționare activă. Articolul 20 Competențe de punere în aplicare 1. Comisia adoptă, prin intermediul unor acte de punere în aplicare, măsurile necesare cu privire la: (a) determinarea, în conformitate cu articolul 18 alineatul (2), a cantității de produse agricole pentru care se pot elibera certificate de perfecționare activă; (b) formatul și conținutul cererilor pentru certificate de perfecționare activă; (c) formatul, conținutul și perioada de valabilitate a certificatelor de perfecționare activă; (d) procedura de depunere a cererilor și de eliberare a certificatelor de perfecționare activă; (e) gestionarea certificatelor de perfecționare activă de către statele membre; (f) procedurile referitoare la asistența administrativă între statele membre. Respectivele acte de punere în aplicare se adoptă în conformitate cu procedura de examinare menționată la articolul 42 alineatul (2). 2. Atunci când se solicită cantități importante, Comisia poate, cu ajutorul actelor de punere în aplicare, să limiteze cantitățile pentru care pot fi emise certificate de perfecționare activă, respingând cantitățile care fac obiectul unor cereri de certificate de perfecționare și suspendând introducerea de cereri de certificate de perfecționare. Articolul 21 Suspendarea regimurilor de transformare și de perfecționare activă pentru ovalbumină și lactalbumină 1. În cazul în care piața Uniunii este perturbată sau riscă să fie perturbată din cauza aplicării regimurilor de perfecționare activă, Comisia poate, prin intermediul unor acte de punere în aplicare, la cererea unui stat membru sau din proprie inițiativă, suspenda integral sau parțial utilizarea regimurilor de perfecționare activă a ovalbuminei și a lactalbuminei. În cazul în care primește o cerere din partea unui stat membru, Comisia ia o decizie în acest sens prin intermediul unor acte de punere în aplicare, în termen de cinci zile lucrătoare de la primirea cererii. Respectivele acte de punere în aplicare se adoptă în conformitate cu procedura de examinare menționată la articolul 42 alineatul (2). 2. Din motive imperative de urgență, Comisia adoptă acte de punere în aplicare imediat aplicabile, referitoare la suspendarea menționată la alineatul (1). în conformitate cu procedura menționată la articolul 42 alineatul (3). CAPITOLUL III EXPORTURILE SECȚIUNEA I Restituiri la export Articolul 22 Mărfuri și produse eligibile 1. Atunci când mărfurile neincluse în anexa I sunt exportate, produsele agricole enumerate la punctele (i), (ii), (iii), (v) și (vii) din articolul 133 alineatul (1) litera (a) din Regulamentul (UE) nr. …/… [COM(2011) 626 final], care au fost utilizate pentru fabricarea acestor mărfuri neincluse în anexa I beneficiază de restituiri la export, conform prevederilor din anexa II la prezentul regulament. Articolul 133 alineatul (1) litera (b) și alineatul (2) din Regulamentul (UE) nr. …/…[COM(2011) 626 final] se aplică. 2. Restituirile la export menționate la alineatul (1) nu se acordă pentru următoarele: (a) mărfurile neincluse în anexa I importate care sunt considerate a fi în liberă circulație în conformitate cu articolul 29 din tratat și care fac obiectul unui reexport; (b) mărfurile neincluse în anexa I importate care sunt considerate a fi în liberă circulație în conformitate cu articolul 29 din tratat și care sunt exportate după transformare sau încorporare în alte mărfuri neincluse în anexa I; (c) cerealele, orezul, laptele și produsele lactate sau ouăle importate care sunt considerate a fi în liberă circulație, în conformitate cu articolul 29 din tratat și care sunt exportate după transformare sau încorporare în mărfuri neincluse în anexa I. Articolul 23 Determinarea restituirilor la export 1. Restituirile la export menționate în articolul 22 sunt determinate în funcție de compoziția mărfurilor exportate și de ratele restituirii la export fixate pentru fiecare produs de bază din care sunt compuse mărfurile exportate. 2. Pentru determinarea restituirilor la export, produsele enumerate la punctele (i), (ii), (iii), (v) și (vii) din articolul 133 alineatul (1) litera (a) din Regulamentul (UE) nr. …/… [COM (2011) 626 final], care nu sunt incluse în anexa III la prezentul regulament, sunt asimilate produselor de bază. Articolul 24 Reguli orizontale 1. Regulile orizontale privind restituirile la export pentru produsele agricole indicate în articolul 136 alineatul (4) din Regulamentul (UE) nr. …/… [COM (2011) 626 final] se aplică la mărfurile neincluse în anexa I. 2. Regulile orizontale privind garanțiile, controalele, verificarea și sancțiunile prevăzute la articolele 60, 61, 62 și 65, articolul 67 alineatele (1) și (2), articolele 79 până la 87, articolul 105 alineatul (2), articolul 106 alineatele (1) și (2) și articolul 108 din Regulamentul (UE) nr. …/… [COM (2011) 628 final] se aplică la mărfurile neincluse în anexa I. Articolul 25 Ratele restituirilor la export 1. Se adoptă măsuri în conformitate cu articolul 135 din Regulamentul (UE) nr. …/… [COM (2011) 626 final] și cu articolul 3 din Regulamentul (UE) nr. …/… [COM (2011) 629 final] pentru stabilirea ratelor restituirilor la export pentru produsele de bază. 2. Pentru calcularea restituirilor la export, alte produse agricole enumerate la punctele (i), (ii), (iii), (v) și (vii) de la articolul 133 alineatul (1) litera (a) din Regulamentul (UE) nr. …/… [COM (2011) 626 final] și neincluse în anexa III la prezentul regulament, și care sunt derivate din produsele de bază sau asimilate acestora, în conformitate cu articolul 23 alineatul (2), sunt convertite în produse de bază. Articolul 26 Exporturile mărfurilor specifice neincluse în anexa I către destinații specifice În cazul în care un acord internațional încheiat de Uniune în conformitate cu articolul 218 din tratat prevede aceasta, autoritățile naționale eliberează, la cererea părții interesate, un certificat care indică dacă au fost plătite restituiri la import pentru mărfurile specifice neincluse în anexa I exportate către destinații specifice. Articolul 27 Competențe delegate Comisia este împuternicită să adopte acte delegate, în conformitate cu articolul 40, stabilind: (a) reguli privind definiția și caracteristicile mărfurilor neincluse în anexa I care urmează să fie exportate și ale produselor agricole utilizate pentru fabricarea acestora; (b) reguli privind calcularea restituirilor la export pentru produsele agricole enumerate la punctele (i), (ii), (iii), (v) și (vii) de la articolul 133 alineatul (1) litera (a) din Regulamentul (UE) nr. …/… [COM (2011) 626 final], exportate după transformarea în mărfuri neincluse în anexa I; (c) reguli privind dovada compoziției mărfurilor neincluse în anexa I exportate; (d) reguli privind dovada simplificată a sosirii la destinație în cazul restituirilor diferențiate în funcție de destinație; (e) reguli care impun o declarație de utilizare a anumitor produse agricole importate; (f) reguli privind asimilarea produselor agricole enumerate la punctele (i), (ii), (iii), (v) și (vii) de la articolul 133 alineatul (1) din Regulamentul (UE) litera (a) nr. …/… [COM (2011) 626 final], care nu sunt incluse în anexa III la prezentul regulament, cu produsele de bază și privind determinarea cantității de referință a fiecărui produs de bază; (g) reguli privind cererea și eliberarea certificatelor menționate la articolul 26; (h) reguli privind aplicarea regulilor orizontale referitoare la restituirile la export pentru produsele agricole, adoptate în temeiul articolului 139 din Regulamentul (UE) nr. …/… [COM (2011) 626 final], la mărfurile neincluse în anexa I; (i) reguli referitoare la aplicarea normelor orizontale privind garanțiile, controalele verificarea și sancțiunile, adoptate în temeiul articolului 64 alineatul (1), articolului 66 alineatul (1), articolului 67 alineatul (3) și articolului 88 alineatul (1) din Regulamentul (UE) nr. …/… [COM (2011) 628 final], la mărfurile neincluse în anexa I. Articolul 28 Competențe de punere în aplicare Comisia adoptă, prin intermediul unor acte de punere în aplicare, măsurile necesare privind: (a) aplicarea ratelor de restituire în cazul în care caracteristicile componentelor produselor menționate la litera (c) și ale mărfurilor neincluse în anexa I impun ca aceste caracteristici să fie luate în considerare la calcularea restituirilor la export; (b) calcularea restituirilor la export pentru: (i) produsele de bază; (ii) produsele derivate din transformarea produselor de bază; (iii) produsele asimilate produselor menționate la punctele (i) sau (ii); (c) asimilarea produselor enumerate la litera (b) punctele (ii) și (iii) care sunt enumerate în articolul 133 alineatul (1) litera (a) punctele (i), (ii), (iii), (v) și (vii) din Regulamentul (UE) nr. …/… [COM (2011) 626 final] și care nu sunt incluse în anexa III la prezentul regulament, cu produsele de bază; (d) determinarea cantității de referință a fiecărui produs de bază, care servește ca bază pentru determinarea restituirilor la export, în funcție de cantitatea de produs efectiv utilizată pentru fabricarea mărfurilor exportate sau pe o bază fixă, astfel cum este prevăzut în anexa II; (e) gestionarea certificatelor menționate la articolul 26; (f) tratamentul disparițiilor de produse și a pierderilor de cantități în timpul procesului de fabricație și tratamentul produselor derivate; (g) necesitatea procedurilor de declarare și a prezentării de probe privind compoziția mărfurilor neincluse în anexa I exportate pentru punerea în aplicare a sistemului de restituiri la export; (h) aplicarea regulilor orizontale privind restituirile la export pentru produsele agricole, adoptate în temeiul articolului 140 din Regulamentul (UE) nr. …/… [COM (2011) 626 final], la restituirile la export pentru mărfurile neincluse în anexa I; (i) aplicarea normelor orizontale privind garanțiile, controalele, verificarea și sancțiunile, adoptate în temeiul articolului 64 alineatul (2), articolului 66 alineatul (2), articolului 67 alineatul (4) și articolului 88 alineatul (2) din Regulamentul (UE) nr. …/… [COM (2011) 628 final], la restituirile la export pentru mărfurile care nu figurează în anexa I. Respectivele acte de punere în aplicare se adoptă în conformitate cu procedura de examinare menționată la articolul 42 alineatul (2). Secțiunea II Certificate de restituire Articolul 29 Certificate de restituire 1. Restituirile la export pentru produsele agricole încorporate în mărfurile neincluse în anexa I se acordă în cazul în care a fost depusă o cerere de restituiri la export și pe baza prezentării unui certificat de restituire care era valabil la momentul exportului. Micii exportatori care solicită sume limitate, care nu pun în pericol respectarea constrângerilor bugetare, sunt scutiți de prezentarea unui certificat de restituire. Aceste scutiri nu depășesc o sumă globală alocată micilor exportatori. 2. Statele membre eliberează un certificat de restituire oricărui solicitant al unui certificat de restituire cu sediul în Uniune, indiferent de locul de reședință al solicitantului. Certificatele de restituire sunt valabile în întreaga Uniune. Articolul 30 Ratele de restituiri aplicabile 1. În conformitate cu articolul 23 alineatul (1), restituirile la export pentru mărfurile neincluse în anexa I se calculează și se acordă pe baza ratelor de restituire pentru produsele de bază încorporate în mărfurile neincluse în anexa I. 2. Rata de restituire care trebuie aplicată este cea care se aplică la data la care declarația de export pentru mărfurile neincluse în anexa I este acceptată de autoritățile vamale, cu excepția cazului în care a fost depusă o cerere în conformitate cu alineatul (3) pentru ca rata de restituire să fie stabilită în prealabil. 3. O cerere de fixare prealabilă a ratei de restituire poate fi depusă în